Návrh

VYHLÁŠKA
Ministerstva zdravotníctva Slovenskej republiky
z ............ 2026
o podrobnostiach o ochrane zdravia pred psychickou pracovnou záťažou


Ministerstvo zdravotníctva Slovenskej republiky podľa § 62 ods. 1 písm. x) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 165/2026 Z. z. (ďalej len „zákon“) ustanovuje:

§ 1
Predmet úpravy
Táto vyhláška upravuje
a) hodnotenie psychickej pracovnej záťaže, 
b) kritérium zvýšenej psychickej pracovnej záťaže,
c) posúdenie zdravotného rizika,
d) opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú psychickú pracovnú záťaž,
e) hodnotenie senzorickej záťaže pri práci,
f) opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú senzorickú záťaž pri práci.

§ 2 
Vymedzenie pojmov
(1) Psychická pracovná záťaž je faktor, ktorý predstavuje súhrn všetkých hodnotiteľných vplyvov práce, pracovných podmienok a pracovného prostredia pôsobiacich na kognitívne, senzorické a emocionálne procesy jednotlivca, ktoré ho ovplyvňujú a vyvolávajú stavy zvýšeného psychického napätia a zaťaženia psychofyziologických funkcií. 
(2) Psychická záťaž je faktor pôsobiaci zaťažujúco na organizmus a vyžadujúci psychickú aktivitu, psychické spracovávanie a vyrovnávanie sa s požiadavkami a vplyvmi prostredia, pričom
a) prostredie je všetko, čo jednotlivca obklopuje, vrátane pracovného prostredia, spoločenských väzieb, udalostí a požiadaviek na správanie, 
b) nároky prostredia a práce sú väčšie ako psychická odolnosť jednotlivca a jeho pracovná schopnosť.
(3) Psychická záťaž sa člení na
a) senzorickú záťaž, ktorá vyplýva z požiadaviek na činnosť periférnych zmyslových orgánov a im zodpovedajúcich štruktúr centrálneho nervového systému,
b) mentálnu záťaž, ktorá vyplýva z požiadaviek na spracovávanie informácií kladúcich nároky na psychické funkcie a psychické procesy, ktorými sú pozornosť, predstavivosť, pamäť, myslenie a rozhodovanie a
c) emocionálnu záťaž, ktorá vyplýva z požiadaviek, ktoré vyvolávajú afektívnu odozvu jednotlivca.
(4) Psychosociálna záťaž je faktor pôsobiaci zaťažujúco na organizmus a vyžadujúci psychickú aktivitu, psychické spracovávanie a vyrovnávanie sa s požiadavkami a vplyvmi prostredia, ktoré vyplývajú najmä zo sociálnych procesov, zo sociálnych väzieb, z interakcií medzi jednotlivcami v skupine a v dave. 
(5) Pracovné podmienky sú súhrnom faktorov priamo alebo nepriamo pôsobiacich na zdravie a pracovnú výkonnosť jednotlivca, priamo alebo nepriamo podmieňujúcich priebeh a výsledky pracovného procesu a sú ovplyvňované režimom práce, odpočinkom a stavom pracovného prostredia.
(6) Pracovné prostredie je súbor priestorových, materiálnych, fyzikálnych, chemických, mikroklimatických, fyziologických, psychologických, sociálnych a iných podmienok, v ktorých sa uskutočňuje pracovný proces, a ktoré ovplyvňujú výsledky práce, motiváciu, výkon, psychiku, bezpečnosť a zdravie zamestnancov; neštandardné pracovné prostredie je pracovné prostredie najmä na pracovisku bez denného osvetlenia, pri práci v podzemí, vo výškach alebo pod vodou.
(7) Práca vo vnútenom pracovnom tempe je spôsob práce, pri ktorom si zamestnanec nemôže zvoliť pracovné tempo a jeho činnosť je podriadená rytmu pracovného procesu, technologického procesu alebo rytmu iných osôb.
(8) Monotónna práca je práca spojená s opakujúcimi sa rovnakými úkonmi v trvaní viac ako polovicu pracovnej zmeny s obmedzenou možnosťou zásahu zamestnanca do priebehu tejto činnosti, pričom 
a) pohybová monotónnosť alebo úkonová monotónnosť je stereotypná manuálna činnosť s vysokým výskytom rovnakých pracovných úkonov alebo operácií,
b) výkonová monotónnosť je činnosť s prevahou percepčných zložiek s malou účasťou myšlienkových procesov alebo rozhodovacích procesov.
(9) Operácia je časovo súvislá, pracovne vymedzená časť pracovného procesu pridelená zamestnancovi ako samostatná pracovná úloha, pričom
a) operácie rôzneho druhu sú také, ktoré sa líšia svojím základným obsahom, napríklad vyžadujú používanie rôznych zariadení, nástrojov alebo pomôcok,
b) operácie rovnakého druhu sú také, ktorých výsledkom je zmena vlastností pracovného predmetu, najmä tvaru, rozmeru alebo druhu materiálu.
(10)  Úkon je samostatná časť pracovnej operácie, ktorá predstavuje jednoduchú súvislú pohybovú činnosť rovnakého typu a účelového zamerania. 
(11)  Práca pod časovým tlakom je práca vo vysokom pracovnom tempe s obmedzenými možnosťami prestávok a odpočinku, práca spojená s plnením termínovaných úloh pod časovým tlakom alebo práca spojená s preťažením kapacity spracovania informácií, vedúca k rýchlemu nástupu únavy. 
(12)  Vplyvy narúšajúce sústredenie sú vplyvy, ktoré narúšajú nevyhnutné sústredenie pri práci a vedú k zvýšenému úsiliu pri koncentrácii alebo k častému prerušovaniu práce na úlohách.
(13)  Sociálna interakcia je vzájomná súčinnosť, vzájomné ovplyvňovanie sa, vzájomné slovné a mimoslovné dorozumievanie sa alebo vzájomné pôsobenie rečou, správaním alebo konaním medzi dvoma alebo viacerými jednotlivcami, alebo medzi skupinami jednotlivcov a určuje sa kvalitou medziľudských vzťahov a komunikácie a môže byť závažným stresogénnym činiteľom. 
(14)  Zodpovednosť je uvedomelý postoj k spoločenským hodnotám, povinnostiam, záväzkom a činnostiam. 
(15)  Hmotná zodpovednosť je zodpovednosť za rozhodovanie a konanie pri hospodárení s komplexom ekonomických hodnôt. 
(16)  Organizačná zodpovednosť je zodpovednosť za operatívne riadenie alebo zaisťovanie pracovného procesu.
(17)  Riziko ohrozenia života a zdravia vlastného alebo iných osôb pri práci je vyššia pravdepodobnosť výskytu nepriaznivého variantu efektu konania jednotlivca v dôsledku účinku rizikového faktora; v pracovnom procese pôsobí ako záťažový faktor vyžadujúci vysokú mieru odborných znalostí, pracovnú disciplínu, dodržiavanie zásad bezpečnosti a ochrany zdravia pri práci, nevyhnutné sústredenie, nevyhnutnú mieru uvedomovania si rizika a sebakontrolované vykonávanie činností.  
(18)  Fyzická nepohoda je pocit fyzického obmedzenia a záťaže pri práci, ktorý sťažuje pracovný výkon. 
(19)  Kritický detail je geometrický útvar jednorozmerný alebo viacrozmerný, rozhodujúci pre posúdenie zrakovej náročnosti vykonávanej práce.
(20)  Náročnosť na rozlišovanie detailov je výraznosť detailu oproti pozadiu alebo iným predmetom. 
(21)  Nároky na adaptáciu zraku vznikajú súčasne pri striedaní pohľadu na miesta s rozdielnym jasom, alebo postupne pri zmenách jasov predmetov alebo intenzity osvetlenia. Vysoké nároky na adaptačné procesy vedú k oslneniu, ktoré narúša zrakovú pohodu alebo zhoršuje až znemožňuje videnie, pričom 
a) rušivé psychologické oslnenie vzniká vtedy, keď oslňujúci zdroj odvádza pozornosť od miesta zrakovej úlohy,
b) obmedzujúce fyziologické oslnenie sťažuje rozoznávanie, vedie k únave zrakového orgánu a k poklesu zrakovej výkonnosti a 
c) oslepujúce oslnenie znemožňuje videnie.
(22)  Nároky na akomodáciu oka a okohybné svaly vznikajú pri dlhodobej fixácii pohľadu na blízke predmety, keď sa unavujú svaly ovládajúce šošovku a prispôsobovanie očí. 
(23)  Práca pri sťažených svetelných podmienkach je práca v trvalo umelom osvetlení, alebo v združenom osvetlení, alebo pri svetelných podmienkach, ktoré sú podmienené technológiou, keď si pracovný postup vyžaduje zvláštny druh osvetlenia. 
(24)  Náročnosť sluchovej úlohy sa posudzuje najmä podľa toho, ako presne má zamestnanec rozlišovať rôzne zvukové signály, pričom 
a) posudzujú sa nielen nároky na sluchový orgán, ale aj hlučnosť pozadia a trvanie úlohy,
b) hlučnosť pozadia vyžaduje vyvíjanie vyššieho úsilia pri rozlišovaní signálov a môže viesť k únave až neurotizácii,
c) zhoršením kvality zvuku sa rozumie znížená kvalita zvuku alebo skreslenie zvuku, ku ktorým dochádza v technickom prenosovom zariadení a ktoré  vyžaduje od zamestnanca zvýšené úsilie pri vnímaní.
(25)  Náročnosť práce na ostatné zmysly zahŕňa najmä
a) prácu spojenú s veľkými nárokmi na vestibulárny aparát, pri ktorej môže dochádzať k rizikových situáciám zo straty pocitu polohy tela, 
b) prácu náročnú na hmatové vnímanie, ktorá je často spojená s nárokmi na jemnú koordinovanú činnosť prstov a malých svalových skupín,  
c) prácu s drobnými predmetmi.

§ 3
Hodnotenie psychickej pracovnej záťaže
(1) Posúdenie psychickej pracovnej záťaže pozostáva z hodnotenia psychickej pracovnej záťaže a z posúdenia zdravotného rizika z psychickej pracovnej záťaže. 
(2) Pred hodnotením psychickej pracovnej záťaže sa zhromaždia všetky dostupné informácie o pracovnej činnosti a o pracovisku. 
(3) Psychická pracovná záťaž sa hodnotí nepriamo prostredníctvom charakteristík práce a pracovného prostredia z hľadiska psychickej pracovnej záťaže.
(4) Charakteristiky práce a pracovného prostredia hodnotené z hľadiska psychickej pracovnej záťaže sú
a) intenzita práce a časový tlak,
b) vnútené pracovné tempo,
c) monotónnosť práce, 
d) hluk alebo iné vplyvy narúšajúce sústredenie pri prácach skupiny I a prácach skupiny II,[footnoteRef:1])  [1: ) Tabuľka č. 1 prílohy č. 2 k nariadeniu vlády Slovenskej republiky č. 115/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou hluku v znení nariadenia vlády Slovenskej republiky č. 555/2006 Z. z.] 

e) sociálne interakcie,
f) hmotná zodpovednosť a organizačná zodpovednosť,
g) riziko ohrozenia života a zdravia vlastného alebo iných osôb,
h) práca na zmeny, práca nadčas alebo nočná práca, 
i) neštandardné pracovné prostredie,[footnoteRef:2])  [2: ) Napríklad nariadenie vlády Slovenskej republiky č. 117/2002 Z. z. o minimálnych požiadavkách na bezpečnosť a ochranu zdravia zamestnancov pri banskej činnosti a pri dobývaní ložísk nevyhradených nerastov; vyhláška Ministerstva zdravotníctva Slovenskej republiky č. 541/2007 Z. z. o podrobnostiach o požiadavkách na osvetlenie pri práci v znení vyhlášky č. 206/2011 Z. z.] 

j) fyzická nepohoda, 
k) iné zdroje záťaže podľa odseku 5.
(5) Pri hodnotení psychickej pracovnej záťaže sa prihliada aj na iné zdroje záťaže, ktoré môžu zvyšovať psychickú pracovnú záťaž, najmä na zvýšenú senzorickú záťaž pri práci podľa § 7 ods. 5.
(6) Požiadavky na hodnotenie psychickej pracovnej záťaže podľa charakteristík práce a pracovného prostredia sú uvedené v prílohe č. 1.
(7) Vzhľadom na špecifické charakteristiky práce a pracovného prostredia v osobitných prípadoch sa hodnotia aj ďalšie ukazovatele psychickej pracovnej záťaže, ktoré nie sú uvedené v odsekoch 3 a 4, s použitím špecifických metód podľa aktuálnych odborných poznatkov. 

§ 4
Kritérium zvýšenej psychickej pracovnej záťaže
(1) Minimálne kritérium na určenie psychickej pracovnej záťaže ako zvýšenej je dosiahnutie tretieho stupňa podľa metódy hodnotiacej psychickú pracovnú záťaž z hľadiska charakteristík práce a pracovného prostredia podľa prílohy č. 1. 

(2) Pri hodnotení podľa § 3 ods. 7 je minimálnym kritériom na určenie psychickej pracovnej záťaže ako zvýšenej nepriaznivé skóre v špecifických metódach podľa aktuálnych odborných poznatkov.

§ 5
Posúdenie zdravotného rizika
(1) Tam, kde sa predpokladá zvýšená psychická pracovná záťaž podľa § 38a písm. a) zákona, vykoná sa v spolupráci s pracovnou zdravotnou službou posúdenie zdravotného rizika z psychickej pracovnej záťaže a vypracuje sa posudok o riziku podľa § 30 ods. 1 písm. b) zákona.

(2) Súčasťou posúdenia zdravotného rizika sú najmä
a) opis posudzovanej činnosti so zohľadnením pracovných podmienok na pracovných miestach,
b) výsledky hodnotenia psychickej pracovnej záťaže z hľadiska charakteristík práce a pracovného prostredia a protokol o hodnotení psychickej pracovnej záťaže podľa prílohy č. 1, 
c) výsledky hodnotenia senzorickej záťaže pri práci z hľadiska charakteristík práce a pracovného prostredia a protokol o hodnotení senzorickej záťaže pri práci podľa prílohy č. 2, ak sa pri práci vyskytuje zvýšená senzorická záťaž, 
d) určenie miery zdravotného rizika podľa § 31 zákona,
e) plán riadenia rizika, vrátane vykonaných a plánovaných technických, organizačných a iných opatrení na zníženie psychickej pracovnej záťaže.

§ 6 
Opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú psychickú pracovnú záťaž
(1) Na predchádzanie zvýšenej psychickej pracovnej záťaži sa vykonávajú technické, organizačné a iné opatrenia podľa § 38a písm. b) zákona. 

(2) Technické opatrenia na predchádzanie zvýšenej psychickej pracovnej záťaži sú 
a) ergonomická úprava pracoviska,
b) obmedzenie senzorickej záťaže, 
c) zabezpečenie kvalitného pracovného prostredia a pracovných prostriedkov.

(3) Organizačné opatrenia na predchádzanie zvýšenej psychickej pracovnej záťaži sú
a) organizácia práce vrátane zlepšenia a zefektívnenia spôsobov činnosti zamestnancov, striedanie rôznych činností pri monotónnych prácach, rotácia zamestnancov, odstraňovanie rušivých faktorov pri práci, jasné formulovanie úloh,
b) rozvrhnutie režimu práce a odpočinku vrátane primeraného striedania pracovných zmien a primeraného zaradenia prestávok v práci. 

(4) Iné opatrenia na predchádzanie zvýšenej psychickej pracovnej záťaži sú 
a) systém riadenia a spôsob jeho vykonávania, ktorý zohľadňuje pozitívnu motiváciu zamestnancov pri plnení pracovných úloh v rozsahu a spôsobom zodpovedajúcim ich schopnostiam, zručnostiam, skúsenostiam a predpokladom,
b) systém výberu zamestnancov na exponované pracovné miesta a pre náročné pracovné činnosti s prihliadnutím na odolnosť proti psychickej záťaži, osobnostné a kvalifikačné predpoklady a ďalšie psychologické kritériá podľa konkrétnych požiadaviek pracovného miesta a charakteru práce, primerané rozmiestňovanie zamestnancov a ich zaškolenie, 
c) vykonávanie lekárskych preventívnych prehliadok vo vzťahu k práci podľa § 30e zákona.

(5) Na predchádzanie zvýšenej psychickej pracovnej záťaži sa vykonávajú aj opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú senzorickú záťaž pri práci podľa § 8.

§ 7 
Hodnotenie senzorickej záťaže pri práci
(1) Senzorickú záťaž pri práci tvorí zraková záťaž, sluchová záťaž a záťaž ostatných zmyslov. 

(2) Zraková záťaž pri práci sa hodnotí nepriamo, a to prostredníctvom charakteristík práce a pracovného prostredia z hľadiska zrakovej senzorickej záťaže pri práci. 

(3) Charakteristiky práce a pracovného prostredia z hľadiska zrakovej senzorickej záťaže pri práci sú
a) veľkosť kritického detailu,
b) náročnosť na rozlišovanie detailov oproti pozadiu, 
c) nároky na adaptáciu zraku, 
d) nároky na akomodáciu oka a okohybné svaly, 
e) práca pri sťažených svetelných podmienkach, 
f) iné podmienky ovplyvňujúce zrakovú námahu.

(4) Sluchová záťaž pri práci sa hodnotí nepriamo, a to meraním expozície zamestnanca hluku v pracovnom prostredí a hodnotením psychickej pracovnej záťaže.

(5) Požiadavky na hodnotenie senzorickej záťaže pri práci a kritérium na určenie senzorickej záťaže pri práci ako zvýšenej, ktorým je dosiahnutie tretieho stupňa podľa metódy hodnotiacej senzorickú záťaž pri práci z hľadiska charakteristík práce a pracovného prostredia, sú uvedené v prílohe č. 2. 

§ 8
Opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú senzorickú záťaž pri práci
(1) Na predchádzanie zvýšenej senzorickej záťaži pri práci sa vykonávajú technické, organizačné a iné opatrenia. 

(2) Technické opatrenia na predchádzanie zvýšenej senzorickej záťaži pri práci sú
a) ergonomická úprava pracoviska, 
b) zabezpečenie kvalitných pracovných prostriedkov vrátane zobrazovacích jednotiek,
c) primerané osvetlenie pri práci,
d) primeraná hladina hlukovej expozície pri práci. 

(3) Organizačné opatrenia na predchádzanie zvýšenej senzorickej záťaži pri práci sú 
a) rozvrhnutie režimu práce a odpočinku,
b) racionálna organizácia práce.

(4) Iné opatrenia na predchádzanie zvýšenej senzorickej záťaži pri práci sú 
a) systém výberu zamestnancov na exponované pracovné miesta a ich zaškolenie, 
b) zabezpečenie primeraných mikroklimatických podmienok. 

§ 9
Účinnosť
Táto vyhláška nadobúda účinnosť 1. októbra 2026. 


















Príloha č. 1 
k vyhláške č. .../2026 Z. z.

POŽIADAVKY NA HODNOTENIE PSYCHICKEJ PRACOVNEJ ZÁŤAŽE 
PODĽA CHARAKTERISTÍK PRÁCE A PRACOVNÉHO PROSTREDIA

A. Základné požiadavky na použitie metódy hodnotenia
1. Metóda hodnotenia je určená ako základný skríningový nástroj preventívneho pracovného lekárstva na hodnotenie psychickej pracovnej záťaže z hľadiska úrovne pracovných podmienok, ktoré môžu pôsobiť na zdravotný stav zamestnanca a na jeho pracovnú pohodu.
2. Metóda hodnotenia hodnotí psychickú pracovnú záťaž v štyroch stupňoch podľa jedenástich charakteristík práce a pracovného prostredia, ktorými sú intenzita práce a časový tlak, vnútené pracovné tempo, monotónnosť práce, vplyvy narúšajúce sústredenie, sociálne interakcie, hmotná zodpovednosť a organizačná zodpovednosť, riziko ohrozenia života a zdravia vlastného alebo iných osôb, práca na zmeny, nočná práca alebo práca nadčas, neštandardné pracovné prostredie, fyzická nepohoda a iné zdroje záťaže. 
3. Hodnotenie psychickej pracovnej záťaže podľa charakteristík práce a pracovného prostredia sa vykonáva skupinovo podľa práce alebo profesie v rovnakých pracovných podmienkach, nie individuálne pre každého zamestnanca.
4. Hodnotenie psychickej pracovnej záťaže podľa tejto metódy hodnotenia platí len pre konkrétnu skúmanú pracovnú skupinu podľa práce alebo profesie v rovnakých pracovných podmienkach, pretože pracovné skupiny sa aj pri podobnom charaktere práce od seba líšia sociálno-psychologickými okolnosťami.
5. Hodnotenie psychickej pracovnej záťaže podľa charakteristík práce a pracovného prostredia je súčasťou posúdenia zdravotného rizika z psychickej pracovnej záťaže. 
6. Súčasťou hodnotenia psychickej pracovnej záťaže podľa charakteristík práce a pracovného prostredia je odôvodnenie zaradenia každej charakteristiky práce a pracovného prostredia do stupňov A, B, C alebo D v súlade s metódou hodnotenia a prevod na výsledné stupne 1, 2, 3 alebo 4.
7. Súčasťou kritérií zvýšenej psychickej pracovnej záťaže na účel tejto vyhlášky je tretí stupeň alebo štvrtý stupeň dosiahnutý v metóde hodnotenia psychickej pracovnej záťaže podľa charakteristík práce a pracovného prostredia. 

Tabuľka
Prevod stupňov A, B, C a D na výsledné stupne záťaže 1, 2, 3 alebo 4
	Prevod stupňov A, B, C a D na stupne 1, 2, 3 alebo 4

	Psychická pracovná  záťaž  
z hľadiska úrovne pracovných podmienok
	A
	B
	C
	D
	Stupeň 1 až 4

	
	°
	0 – 11
	0
	0
	1

	
	°
	°
	≥ 1
	0
	2

	
	°
	°
	°
	1
	

	
	°
	°
	°
	2
	3

	
	°
	°
	≤ 3
	3
	

	
	°
	°
	≥ 4
	3
	4

	
	°
	°
	°
	≥ 4
	


Vysvetlivka:
°) Bez ohľadu na počet.

B. Vzor záznamového protokolu
Protokol o hodnotení psychickej pracovnej záťaže
podľa charakteristík práce a pracovného prostredia

Podnik:
Závod/prevádzka: 
Pracovisko: 
Práca/profesia: 

Vyhodnotil (meno a priezvisko):  						Dátum:
Poskytovateľ pracovnej zdravotnej služby (IČO): 

Za hodnotené pracovisko (meno a priezvisko):

	
	A
	B
	C
	D

	1.
	Intenzita práce a časový tlak
	
	
	
	

	2.
	Vnútené pracovné tempo
	
	
	
	

	3.
	Monotónnosť práce
	
	
	
	

	4.
	Vplyvy narúšajúce sústredenie
	
	
	
	

	5.
	Sociálne interakcie
	
	
	
	

	6.
	Hmotná zodpovednosť a organizačná zodpovednosť
	
	
	
	

	7.
	Riziko ohrozenia života a zdravia vlastného alebo iných osôb
	
	
	
	

	8.
	Práca na zmeny, nočná práca, práca nadčas
	
	
	
	

	9.
	Neštandardné pracovné prostredie
	
	
	
	

	10.
	Fyzická nepohoda
	
	
	
	

	11.
	Iné zdroje záťaže
	
	
	
	

	Výsledný stupeň psychickej pracovnej záťaže (1 až 4)
	



Odôvodnenie zaradenia každej charakteristiky práce a pracovného prostredia do stupňov A až D:


















Príloha č. 2 
k vyhláške č. .../2026 Z. z.

POŽIADAVKY NA HODNOTENIE SENZORICKEJ ZÁŤAŽE PRI PRÁCI 
PODĽA CHARAKTERISTÍK PRÁCE A PRACOVNÉHO PROSTREDIA

A. Základné požiadavky na použitie metódy hodnotenia
1. Metóda hodnotenia je určená ako základný skríningový nástroj preventívneho pracovného lekárstva na hodnotenie senzorickej záťaže pri práci z hľadiska úrovne pracovných podmienok, ktoré môžu pôsobiť na pracovný výkon zamestnanca a jeho pracovnú pohodu.
2. Metóda hodnotenia hodnotí senzorickú záťaž pri práci v troch stupňoch, a to podľa záťaže sluchu, podľa záťaže ostatných zmyslov a podľa šiestich charakteristík práce a pracovného prostredia z hľadiska zrakovej záťaže: veľkosť kritického detailu, náročnosť na rozlišovanie detailov oproti pozadiu, nároky na adaptáciu zraku, nároky na akomodáciu a okohybné svaly, práca pri sťažených svetelných podmienkach a iné podmienky ovplyvňujúce zrakovú námahu.
3. Hodnotenie senzorickej záťaže pri práci podľa charakteristík práce a pracovného prostredia sa vykonáva skupinovo podľa práce alebo profesie v rovnakých pracovných podmienkach, nie individuálne pre každého zamestnanca. 
4. Súčasťou hodnotenia senzorickej záťaže pri práci podľa charakteristík práce a pracovného prostredia je odôvodnenie zaradenia každej charakteristiky práce a pracovného prostredia do stupňov A, B alebo C v súlade s metódou hodnotenia a prevod na výsledné stupne záťaže 1, 2 alebo 3.
5. Kritériom zvýšenej senzorickej záťaže pri práci na účel tejto vyhlášky je tretí stupeň senzorickej záťaže pri práci dosiahnutý v metóde hodnotenia senzorickej záťaže pri práci podľa charakteristík práce a pracovného prostredia. Zohľadňuje sa v hodnotení psychickej pracovnej záťaže v charakteristike Iné zdroje záťaže. 
6. Hodnotenie senzorickej záťaže pri práci podľa charakteristík práce a pracovného prostredia je súčasťou posúdenia zdravotného rizika z psychickej pracovnej záťaže len  ak sa pri práci vyskytuje zvýšená senzorická záťaž. 
Tabuľka
Prevod stupňov A, B a C na výsledné stupne 1, 2 alebo 3
	Prevod stupňov A, B a C na stupne 1, 2 alebo 3

	Zmysly
	Počet stupňov A až C
	Stupeň 1 až 3

	
	A
	B
	C
	

	Zrak
	°
	0 – 3
	0
	1

	
	°
	4
	0
	2

	
	°
	°
	1 – 2
	

	
	°
	°
	≥ 3
	3

	Sluch
	1
	0
	0
	1

	
	0
	1
	0
	2

	
	0
	0
	1
	3

	Ostatné zmysly
	1
	0
	0
	1

	
	0
	1
	0
	2

	
	0
	0
	1
	3


Vysvetlivky:	°) Bez ohľadu na počet.		

B. Vzor záznamového protokolu
Protokol o hodnotení senzorickej záťaže pri práci
podľa charakteristík práce a pracovného prostredia

Podnik:
Závod/prevádzka: 
Pracovisko: 
Práca/profesia: 

Vyhodnotil (meno a priezvisko):  						Dátum:
Poskytovateľ pracovnej zdravotnej služby (IČO): 

Za hodnotené pracovisko (meno a priezvisko):

	
	A
	B
	C

	1.
	Veľkosť kritického detailu
	
	
	

	2.
	Náročnosť rozlišovania detailov oproti pozadiu
	
	
	

	3.
	Nároky na adaptáciu zraku
	
	
	

	4.
	Nároky na akomodáciu a okohybné svaly
	
	
	

	5.
	Práca pri sťažených svetelných podmienkach 
	
	
	

	6.
	Iné podmienky ovplyvňujúce zrakovú námahu
	
	
	

	7.
	Sluchová záťaž
	
	
	

	8.
	Záťaž ostatných zmyslov 
	
	
	

	
	Stupeň zrakovej záťaže (1 až 3)
	

	
	Stupeň sluchovej záťaže (1 až 3)
	

	
	Stupeň záťaže ostatných zmyslov (1 až 3)
	

	Výsledný stupeň senzorickej záťaže pri práci (1 až 3)
(najvyšší dosiahnutý stupeň zrakovej záťaže, sluchovej záťaže alebo záťaže ostatných zmyslov)
	




Odôvodnenie zaradenia každej charakteristiky práce a pracovného prostredia do stupňov A až C:

